पैहलें ओ नगरोटै पुज्जै। ए ग्रां, जिसी अज्जकल घडोली नगरोटा आखदे न, जम्मू थमां सत्त-अट्ठ मील उत्तर-पूर्व पासै ऐ। इत्थें पुज्जियै उनें मियां डीडो दे ग्रां, जगटी दा पता पुच्छेया। ग्रां दी तलाशा च फिरदे फिरदे ओ, भुल्लियै जम्मु नगरै कोल धौंथली आई निकले। इत्थें जोरावर दी पैहली मुलाकात राजा गुलाबसिंघ कन्ने होई। राजा साहब उस बेल्लै जम्मु दे गवर्नर हे। जोरावर ने राजा साहब कोला मियां डीडो दा पता पुच्छेया. गुलाबसिंघा गी जदूं पता लग्गा जे ए नौजुआन नौकरी दी तलाशा च फिरै करदे न, तां उसने उनेईं अपनी फौजा च भरती करी लेया। किज अरसे बाद जोरावर दी ‘डयूटी’ रियासी दे किला भीमागढ़ै च लग्गी। इत्थ ओदी किसमतू दा पासा पलटेया ते ओदा नां दिनों दिन रोशन होन लगा। उस बेल्लै भीमगढ़ किले दा थानेदार नामदर नां दा इक पुरबिया हा, जेड़ा राजा गुलाबसिंघ दा बिद्रोही बनियै मियां दीवानसिंघ ते ओदे पुत्र भूपसिंघ कन्ने जाई मिलेया हा। ए दोऐ पिता-पुत्तर गुलाबसिंघ दे खलाफ, किले पर अपना कबजा जमाने दियां साजशां करै करदे हे। जोरावर ने विद्रोही किलेदार नामदर गी पगड़ियै किले दे बुर्जे परा खल्ल सुट्टियै खतम करी ओड़ेया।